钦定古今图书集成/历象汇编/乾象典/第077卷 > 性理会通 > 《雷赋》宋·吴淑
## 钦定古今图书集成/历象汇编/乾象典/第077卷 > 性理会通 > 《雷赋》宋·吴淑

夫动万物者，莫疾乎雷者也。若夫虩虩方来，虺虺未
已。挺出万物，震惊百里。既明罚而敕法，亦惊远而惧
迩。若夫名之天鼓，主以轩星。验雊雉之先觉，知玉虎
之晨鸣。君子所以作乐崇德，折狱致刑。敬天之怒，虽
夜必兴者也。尔其天地大骇，阴阳相薄，或入夜推车，
或先时奋铎。至夫地中为复，泽中则随。纳大麓兮弗
迷，在南山而殷其徒。闻盖医之为忌，岂容掩耳而先
知？隐耳发声，轰然急激。或以歌《梁子之引》，或以破高
祺之石。则有蔡顺环冢，樊重置室。会稽曾击于羊群，
临贺尝观于斧迹。既为长子，还喻人君。观繇尝闻于
噬嗑，考象亦著于经纶。撞八荒千里之鼓，为折冲拒
难之臣。亦有食飞鱼而不惧，服嘉荣而靡畏。去不祥
而弗荫，指石室而云避。至其成于积风，起自金门。伤
王衰之绕墓，嘉竺弥之伏坟。太初焦衣而自若，诸葛
倚柱而无闻。亦云“其声出地，其形连鼓。”击东海之菑
丘，感齐台之庶女。至于碎滕放之石枕，震王导之柏
树。既观作解，还闻奋豫。禀精已闻于黄帝，感气仍传
于子路。仰乎一震之威，当无忘乎恐惧。